[{"text_idx": "#000000", "text": "Pasporto al la Tuta Mondo"}, {"text_idx": "#000001", "text": "Fondita en 1997 kadre de la Lingvistika Instituto (Fakultato pri Moderna Filologio) de UAM (Universitato Adam Mickiewicz, Poznano, Pollando) la postdiplomaj Interlingvistikaj Studoj lanc\u0302is sian unuan grupon en 1998 kaj dau\u0306re c\u0302iun trian jaron la sekvan. En 2017 ni festis la 20-jarig\u0302on de la Studoj kaj startis la 7a interlingvistika grupo kun 20 partoprenantoj el 12 landoj (C\u0302inio, Koreio, Turkio, Brazilo, Usono, Francio, Svisio, Germanio, Hispanio, Rusio, Kazakio kaj Pollando). La unuan fojon alig\u0302is azianoj al la studoj, kio certigas pli grandan multkulturecon."}, {"text_idx": "#000002", "text": "Enprofundig\u0302i en literaturon, historion kaj movadon de esperanto, konatig\u0302i kun g\u0302ia lingvistika priskribo kaj la ric\u0302eco de planlingvoj, akiri bazajn konojn pri lingvistiko kaj interkultura komunikado."}, {"text_idx": "#000003", "text": "\u2013 jen la konstanta oferto de UAM. Enkadre de la specialig\u0302o en la tria jaro \u2013 okazas ankau\u0306 instruista trejnado kunlabore kun ILEI kaj Edukado.net, tio estas la sola universitata formado de esperanto-instruistoj. La tri-jara postdiploma studado formas interlingvistojn, esperantologojn kaj instruistojn kun firma kaj larg\u0302a teoria bazo kaj utilaj praktikaj konoj."}, {"text_idx": "#000004", "text": "Surloke en Poznano okazas unusemajnaj intensaj sesioj dufoje jare (septembre kaj februare, kie po 4 studobjektoj estas instruataj), la intersesia laboro okazas hejme uzante ankau\u0306 retajn eblecojn."}, {"text_idx": "#000006", "text": "La spertoj de la pasintaj 21 jaroj montras, ke la internacia etoso helpas la komunan studadon sendepende de ag\u0302o, profesio kaj kulturo. Esperanto transpontas inter diversaj kulturoj kaj lingvoj kaj aperas en sia natura kunteksto. Eblas partopreni en esperantologia metiejo, kiu spronas la gestudentojn al krea laboro (bonaj studoj estis publikigitaj). Partoprenis jam c\u0302. 150 gestudentoj el dudeko da landoj de Kroatio kaj Makedonio tra Hungario, Svisio, Rusio g\u0302is Brazilo kaj Usono."}, {"text_idx": "#000007", "text": "Post plenumo de hejmtaskoj kaj ekzamenoj dum la 3-jara studado, fina ekzameno kaj defendo de diplomlaboraj\u0302o la partoprenantoj akiras atestilon pri plenumitaj postdiplomaj interlingvistikaj studoj de UAM. Tiu c\u0302i kompleksa formado \u2013 komparebla al filologiaj studoj kaze de aliaj lingvoj \u2013 estas unika en la mondo."}, {"text_idx": "#000008", "text": "La fondajo ESF (Esperantic Studies Foundation) jam de 2002 disponigas kelkajn stipendiojn por la studentoj, kio ebligas pli grandnombran partoprenon en la studoj. Ankau\u0306 vi povas esti subtenanto de la studoj (perhelpe de AMU Poznanon)."}, {"text_idx": "#000009", "text": "En la tria jaro de la studoj, eblas alig\u0302i al la specialig\u0302o instruista trejnado kiu estas organizata kunlabore kun ILEI kaj Edukado.net kaj trapasi kompleksan ekzamenon post unu jaro. La sekva ebleco estos en 2019/20."}, {"text_idx": "#000010", "text": "Same en la Novfilologia Fakultato UAM, Ilona Koutny \u2013 ofte kun kolego Michael Farris \u2013 okazigas surlokan anglalingvan interlingvistikan kurson International communication \u2013 international languages, kie partoprenas ankau\u0306 Erasmus studentoj krom la studentoj de la fakultato."}, {"text_idx": "#000011", "text": "Ekde 2008 c\u0302iun trian jaron, la Interlingvistikaj Studoj organizas Interlingvistikan Simpozion kiu estas malfermita ankau\u0306 por neesperantistoj. Elektitaj prelegoj povas aperi artikole en la universitata lingvistika revuo JKI (Lingvo. Komunikado. Informado) kies redaktoro estas Ilona Koutny."}, {"text_idx": "#000012", "text": "Eblas ankau\u0306 doktorig\u0302i pri interlingvistika/esperantologia temo en UAM, sub la gvido de prof. Ilona Koutny (vidu: Ida Stria en 2016)."}, {"text_idx": "#000013", "text": "Gvidanto de la Interlingvistikaj Studoj UAM"}]